CELEX: 52018PC0059
Language: el
Date: 2018-02-09
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ με την οποία επιτρέπεται στη Δημοκρατία της Λετονίας να εισαγάγει ειδικό μέτρο παρέκκλισης από το άρθρο 193 της οδηγίας 2006/112/ΕΚ του Συμβουλίου σχετικά με το κοινό σύστημα φόρου προστιθέμενης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 9.2.2018
            COM(2018) 59 final
            2018/0024(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία επιτρέπεται στη Δημοκρατία της Λετονίας να εισαγάγει ειδικό μέτρο παρέκκλισης από το άρθρο 193 της οδηγίας 2006/112/ΕΚ του Συμβουλίου σχετικά με το κοινό σύστημα φόρου προστιθέμενης αξίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               
                  Σύμφωνα με το άρθρο 395 παράγραφος 1 της οδηγίας 2006/112/ΕΚ, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (εφεξής «η οδηγία ΦΠΑ»), το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να επιτρέπει σε κάθε κράτος μέλος να θεσπίζει ειδικά μέτρα παρέκκλισης από τις διατάξεις της εν λόγω οδηγίας, για λόγους απλούστευσης των διαδικασιών επιβολής του ΦΠΑ ή πρόληψης ορισμένων τύπων φοροδιαφυγής ή φοροαποφυγής.
               
               
                  Με επιστολή που πρωτοκολλήθηκε στην Επιτροπή στις 15 Νοεμβρίου 2017, η Λετονία ζήτησε παρέκκλιση από το άρθρο 193 της οδηγίας ΦΠΑ προκειμένου να εφαρμόσει τον μηχανισμό αντιστροφής της επιβάρυνσης στην παροχή κονσολών για παιχνίδια. Σύμφωνα με το άρθρο 395 παράγραφος 2 της οδηγίας ΦΠΑ, η Επιτροπή, με επιστολή της 23ης Νοεμβρίου 2017, ενημέρωσε τα άλλα κράτη μέλη σχετικά με το αίτημα της Λετονίας. Με επιστολή της 24ης Νοεμβρίου 2017, η Επιτροπή γνωστοποίησε στη Λετονία ότι διέθετε όλες τις αναγκαίες πληροφορίες για την εξέταση του αιτήματος.
               
            
            
               1.ΠΛΑIΣΙΟ ΤΗΣ ΠΡOΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Κατά γενικό κανόνα, το άρθρο 193 της οδηγίας ΦΠΑ ορίζει ότι υπόχρεος για την καταβολή του ΦΠΑ είναι ο υποκείμενος στον φόρο ο οποίος παραδίδει αγαθά ή παρέχει υπηρεσίες.
               
            
            
               Σύμφωνα με το άρθρο 199α παράγραφος 1 της οδηγίας ΦΠΑ, τα κράτη μέλη μπορούν να προβλέπουν ότι υπόχρεος του ΦΠΑ για τις παραδόσεις ή παροχές που αναφέρονται στο εν λόγω άρθρο είναι ο υποκείμενος στον φόρο προς τον οποίο πραγματοποιείται η παράδοση ή παροχή (μηχανισμός αντιστροφής της επιβάρυνσης). Στο πλαίσιο του μηχανισμού αντιστροφής της επιβάρυνσης, υπόχρεος για την καταβολή του ΦΠΑ καθίσταται ο υποκείμενος σε φόρο προς τον οποίο πραγματοποιείται η παράδοση ή παροχή. Ο εν λόγω υποκείμενος σε φόρο, εφόσον έχει πλήρες δικαίωμα έκπτωσης φόρου, δηλώνει και αφαιρεί ταυτόχρονα τον ΦΠΑ που αντιστοιχεί στην παράδοση ή παροχή, με αποτέλεσμα να μην καταβάλλεται στην πράξη ΦΠΑ στο Δημόσιο Ταμείο. Η παροχή κονσολών για παιχνίδια περιλαμβάνεται στο άρθρο 199α παράγραφος 1 στοιχείο η). 
            
            
               
                  Η Λετονία δεν έκανε χρήση της επιλογής του άρθρου 199α παράγραφος 1 στοιχείο η) της οδηγίας ΦΠΑ και δεν εφαρμόζει τον μηχανισμό αντιστροφής της επιβάρυνσης στην παροχή κονσολών για παιχνίδια. Ωστόσο, λόγω της αύξησης των περιπτώσεων απάτης στον κλάδο της παροχής κονσολών για παιχνίδια που παρατηρήθηκε πρόσφατα στην Λετονία, το εν λόγω κράτος μέλος επιθυμεί να εφαρμόσει τον μηχανισμό αντιστροφής της επιβάρυνσης για την εγχώρια παροχή κονσολών για παιχνίδια. 
               
            
            
               Σύμφωνα με το άρθρο 199α παράγραφος 1 της οδηγίας ΦΠΑ, ο μηχανισμός αντιστροφής της επιβάρυνσης μπορεί να εφαρμοστεί έως τις 31 Δεκεμβρίου 2018 και για ελάχιστη περίοδο δύο ετών. Επειδή δεν πληρούται η προϋπόθεση των δύο ετών, η Λετονία δεν μπορεί να εφαρμόσει τον μηχανισμό αντιστροφής της επιβάρυνσης βάσει αυτού του άρθρου. 
            
            
               Κατά συνέπεια, η Λετονία ζητεί παρέκκλιση από το άρθρο 193 της οδηγίας ΦΠΑ ώστε να της επιτραπεί να εφαρμόσει τον μηχανισμό αντιστροφής της επιβάρυνσης στην παροχή κονσολών για παιχνίδια με βάση το άρθρο 395 της οδηγίας ΦΠΑ. 
            
            
               Ο σκοπός της ζητούμενης παρέκκλισης είναι η πρόληψη της απάτης σε σχέση με τον ΦΠΑ στον τομέα των κονσολών για παιχνίδια. Με βάση τις επιλογές που αναφέρονται στο άρθρο 199α παράγραφος 1 στοιχεία γ), δ) και η), από την 1η Απριλίου 2016, η Λετονία εφαρμόζει τον μηχανισμό αντιστροφής της επιβάρυνσης ΦΠΑ όσον αφορά την παράδοση κινητών τηλεφώνων, ταμπλετών ΗΥ, φορητών υπολογιστών και μηχανισμών ολοκληρωμένων κυκλωμάτων. Διαπιστώθηκε ότι, ύστερα από τη θέσπιση του μηχανισμού αντιστροφής της επιβάρυνσης για τις εν λόγω παραδόσεις, αυξήθηκε η απάτη σε σχέση με τον ΦΠΑ στην παροχή κονσολών για παιχνίδια. Τα προϊόντα αυτά ενέχουν μεγαλύτερες πιθανότητες απάτης, δεδομένου ότι είναι σχετικά μικρού μεγέθους, με σχετικά υψηλή αξία και καλά ανεπτυγμένο διαδικτυακό εμπόριο.
            
            
               Η Λετονία δηλώνει ότι διενεργήθηκαν έλεγχοι στον τομέα της παροχής κονσολών για παιχνίδια. Το 2017, διαπιστώθηκε ότι υπήρχαν 14 εικονικές εταιρίες που δραστηριοποιούνταν στον τομέα της παροχής κονσολών για παιχνίδια, που αντιπροσωπεύουν το 6,4 % του συνόλου των επιχειρήσεων του κλάδου. Το 2016, από τους 219 εγγεγραμμένους στα μητρώα ΦΠΑ υποκείμενους στον φόρο που δραστηριοποιούνταν στον τομέα της παροχής κονσολών για παιχνίδια, οκτώ δήλωσαν τον ΦΠΑ ως φόρο εισροών για συναλλαγές με άλλους υποκείμενους στον φόρο που έχουν χαρακτηριστεί ως εικονικές εταιρείες (3,7 % του συνολικού αριθμού των εγγεγραμμένων για σκοπούς ΦΠΑ). Προκειμένου να αποτρέπονται οι δόλιες δραστηριότητες από οικονομικούς φορείς, η Υπηρεσία Κρατικών Εσόδων της Λετονίας (VID) κάνει χρήση της δυνατότητας εξαίρεσής τους από το μητρώο υποκειμένων στον ΦΠΑ. Το 2017, ο αριθμός των υποκειμένων στον φόρο που δραστηριοποιούνταν σε αυτόν τον τομέα και εξαιρέθηκαν από το μητρώο υποκειμένων στον ΦΠΑ της VID αυξήθηκε σημαντικά. Κατά το πρώτο οκτάμηνο του έτους, 16 υποκείμενοι στον φόρο που δραστηριοποιούνταν στον τομέα εξαιρέθηκαν από το μητρώο, που αντιπροσωπεύει ήδη το 88,9 % του συνολικού αριθμού εξαιρεθέντων το 2016 (18 υποκείμενοι στον φόρο). 
            
            
               Σύμφωνα με τις πληροφορίες που υπέβαλε η Λετονία, το εν λόγω κράτος μέλος έχει λάβει σειρά μέτρων με σκοπό τη μείωση και την καταπολέμηση της απάτης σε σχέση με τον ΦΠΑ. Για παράδειγμα, οι ταμειακές μηχανές υπόκεινται σε νέες απαιτήσεις με σκοπό να εξαλειφθεί πλήρως η διαγραφή καταχωρημένων συναλλαγών, στη δήλωση ΦΠΑ πρέπει να υπάρχει λεπτομερής ανάλυση των συναλλαγών, ενώ παράλληλα δίνεται ιδιαίτερη προσοχή στη βελτίωση των συνήθων ελέγχων και των διοικητικών μέτρων και επιβλήθηκε η υποχρέωση στα πιστωτικά ιδρύματα και στις άλλες οντότητες να ενημερώνουν την VID για ύποπτες συναλλαγές. Εξετάζεται επίσης η υιοθέτηση της ηλεκτρονικής τιμολόγησης. Παρ’ όλα αυτά τα μέτρα, η Λετονία θεωρεί ωστόσο αναγκαίο να θεσπίσει τον μηχανισμό αντιστροφής της επιβάρυνσης στην παροχή κονσολών για παιχνίδια, προκειμένου να αποφευχθούν οι απώλειες εσόδων ΦΠΑ για τον δημόσιο προϋπολογισμό. 
            
            
               Η παροχή κονσολών για παιχνίδια θεωρείται ότι ενέχει μεγαλύτερες πιθανότητες απάτης και περιλαμβάνεται στο άρθρο 199α παράγραφος 1 στοιχείο η) της οδηγίας ΦΠΑ μαζί με τις ταμπλέτες ΗΥ και τους φορητούς υπολογιστές. Αν πληρούνταν η προϋπόθεση που αφορά την ελάχιστη περίοδο εφαρμογής, η Λετονία θα μπορούσε να βασιστεί στο εν λόγω άρθρο για την εφαρμογή του μηχανισμού αντιστροφής της επιβάρυνσης. 
            
            
               Ως εκ τούτου, προτείνεται να χορηγηθεί η παρέκκλιση για την περίοδο ισχύος του άρθρου 199α της οδηγίας ΦΠΑ. Επομένως, προτείνεται η παρέκκλιση έως τις 31 Δεκεμβρίου 2018, ήτοι την ημερομηνία λήξης ισχύος του άρθρου 199α της οδηγίας ΦΠΑ. 
            
            
               •Συνοχή με τις ισχύουσες διατάξεις στον τομέα πολιτικής
            
            
               
                  Βάσει του άρθρου 199α στοιχείο η) της οδηγίας ΦΠΑ, ο μηχανισμός αντιστροφής της επιβάρυνσης μπορεί να εφαρμοστεί στην παροχή κονσολών για παιχνίδια. Ορισμένα κράτη μέλη εφαρμόζουν τον μηχανισμό αντιστροφής της επιβάρυνσης με βάση αυτή τη διάταξη
                     1
                  . Αν πληρούνταν η προϋπόθεση της ελάχιστης περιόδου δύο ετών, η Λετονία θα μπορούσε να εφαρμόσει τον μηχανισμό αντιστροφής της επιβάρυνσης στην παροχή κονσολών για παιχνίδια χωρίς να ζητήσει παρέκκλιση βάσει του άρθρου 395 της οδηγίας ΦΠΑ. 
               
               
                  Συνεπώς, το προτεινόμενο μέτρο είναι σύμφωνο με τις υφιστάμενες διατάξεις της οδηγίας ΦΠΑ. 
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
         
         
            
               •Νομική βάση
            
            
               Άρθρο 395 της οδηγίας ΦΠΑ.
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               Λαμβανομένης υπόψη της διάταξης της οδηγίας ΦΠΑ στην οποία βασίζεται η πρόταση, δεν εφαρμόζεται η αρχή της επικουρικότητας.
            
            
               •Αναλογικότητα
            
            
               Η απόφαση αφορά άδεια που χορηγείται σε κράτος μέλος κατόπιν αίτησής του και ουδόλως συνιστά υποχρέωση.
            
            
               Δεδομένου του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο στόχο, δηλαδή την παρεμπόδιση ορισμένων μορφών φοροδιαφυγής ή φοροοαποφυγής σε συγκεκριμένο τομέα. 
            
            
               •Επιλογή του νομικού μέσου
            
            
               Βάσει του άρθρου 395 της οδηγίας ΦΠΑ, παρέκκλιση από τους κοινούς κανόνες ΦΠΑ είναι δυνατή μόνο με έγκριση του Συμβουλίου, το οποίο αποφασίζει ομόφωνα κατόπιν πρότασης της Επιτροπής. Εξάλλου, η απόφαση του Συμβουλίου αποτελεί το πλέον ενδεδειγμένο μέσο, δεδομένου ότι μπορεί να απευθύνεται σε μεμονωμένα κράτη μέλη.
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               
                  Η παρούσα πρόταση βασίζεται σε αίτηση της Λετονίας και αφορά μόνο το εν λόγω κράτος μέλος.
               
            
            
               •Συλλογή και χρήση εμπειρογνωσίας
            
            
               Δεν υπήρξε ανάγκη εξωτερικής εμπειρογνωσίας.
            
            
               •Εκτίμηση των επιπτώσεων
            
            
               Η πρόταση εκτελεστικής απόφασης αποσκοπεί στην πρόληψη ορισμένων μορφών φοροδιαφυγής ή φοροαποφυγής στον τομέα της παροχής κονσολών για παιχνίδια. Ο μηχανισμός αντιστροφής της επιβάρυνσης αναμένεται να βοηθήσει τη Λετονία να σταματήσει την περαιτέρω εξάπλωση της απάτης σε σχέση με τον ΦΠΑ στην παροχή κονσολών για παιχνίδια. Κατά συνέπεια, το μέτρο παρέκκλισης θα έχει δυνητικά θετικό αντίκτυπο. 
            
            
               Λόγω του περιορισμένου πεδίου εφαρμογής της παρέκκλισης και της περιορισμένης χρονικά εφαρμογής της, οι επιπτώσεις της θα είναι σε κάθε περίπτωση περιορισμένες.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η πρόταση δεν έχει αρνητικές επιπτώσεις στον προϋπολογισμό της ΕΕ. 
            
            
               5.ΛΟΙΠΑ ΣΤΟΙΧΕΙΑ
            
         
         
            
               Η πρόταση περιλαμβάνει ρήτρα λήξης ισχύος, η οποία έχει καθοριστεί για τις 31 Δεκεμβρίου 2018.
            
            
               2018/0024 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               με την οποία επιτρέπεται στη Δημοκρατία της Λετονίας να εισαγάγει ειδικό μέτρο παρέκκλισης από το άρθρο 193 της οδηγίας 2006/112/ΕΚ του Συμβουλίου σχετικά με το κοινό σύστημα φόρου προστιθέμενης αξίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  2
               , 
            
            
               και ιδίως το άρθρο 395 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής, 
            
            
               Εκτιμώντας τα ακόλουθα:
            
            
               (1)Σύμφωνα με το άρθρο 193 της οδηγίας 2006/112/ΕΚ, υπόχρεος για την καταβολή φόρου προστιθέμενης αξίας (ΦΠΑ) στις φορολογικές αρχές είναι, κατά γενικό κανόνα, ο υποκείμενος στον φόρο ο οποίος πραγματοποιεί φορολογητέα παράδοση αγαθών ή παροχή υπηρεσιών.
            
            
               (2)Σύμφωνα με το άρθρο 199α παράγραφος 1 στοιχείο η) της οδηγίας 2006/112/ΕΚ, τα κράτη μέλη μπορούν να προβλέπουν ότι υπόχρεος του ΦΠΑ για την παροχή κονσολών για παιχνίδια είναι ο υποκείμενος στον φόρο προς τον οποίο πραγματοποιείται η παροχή («μηχανισμός αντιστροφής της επιβάρυνσης»). Η Λετονία δεν κάνει χρήση της δυνατότητας αυτής, μολονότι εφαρμόζει την αντιστροφή της επιβάρυνσης στην παροχή ταμπλετών ΗΥ και φορητών υπολογιστών, βάσει του άρθρου 199α παράγραφος 1 στοιχείο η) της εν λόγω οδηγίας.
            
            
               (3)Λόγω της αύξησης των περιπτώσεων απάτης που παρατηρήθηκε πρόσφατα στον τομέα της παροχής κονσολών για παιχνίδια στην Λετονία, το εν λόγω κράτος μέλος επιθυμεί να θεσπίσει τον μηχανισμό αντιστροφής της επιβάρυνσης για την εγχώρια παροχή κονσολών για παιχνίδια. 
            
            
               (4)Σύμφωνα με το άρθρο 199α παράγραφος 1 της οδηγίας 2006/112/ΕΚ, ο μηχανισμός αντιστροφής της επιβάρυνσης μπορεί να εφαρμοστεί έως τις 31 Δεκεμβρίου 2018 και για ελάχιστη περίοδο δύο ετών. Επειδή δεν πληρούται η προϋπόθεση των δύο ετών, η Λετονία δεν μπορεί να εφαρμόσει τον μηχανισμό αντιστροφής της επιβάρυνσης βάσει του άρθρου 199α παράγραφος 1 στοιχείο η) της οδηγίας 2006/112/ΕΚ. 
            
            
               (5)Με επιστολή που πρωτοκολλήθηκε στην Επιτροπή στις 15 Νοεμβρίου 2017, η Λετονία ζήτησε την άδεια να εφαρμόσει μέτρο παρέκκλισης από το άρθρο 193 της εν λόγω οδηγίας, προκειμένου να καταστήσει τον αποδέκτη υπόχρεο για την καταβολή του ΦΠΑ σχετικά με την παροχή κονσολών για παιχνίδια. 
            
            
               (6)Σύμφωνα με το άρθρο 395 παράγραφος 2 της οδηγίας 2006/112/ΕΚ, η Επιτροπή ενημέρωσε τα άλλα κράτη μέλη, με επιστολή της 23ης Νοεμβρίου 2017, σχετικά με την αίτηση που υπέβαλε η Λετονία. Με επιστολή της 24ης Νοεμβρίου 2017, η Επιτροπή γνωστοποίησε στη Λετονία ότι διέθετε όλες τις αναγκαίες πληροφορίες για την εξέταση της αίτησης. 
            
            
               (7)Σύμφωνα με τις πληροφορίες που διαβίβασε η Λετονία, ύστερα από τη θέσπιση του μηχανισμού αντιστροφής της επιβάρυνσης όσον αφορά την παράδοση κινητών τηλεφώνων, ταμπλετών ΗΥ, φορητών υπολογιστών και μηχανισμών ολοκληρωμένων κυκλωμάτων, η απάτη σε σχέση με τον ΦΠΑ στον τομέα της παροχής κονσολών για παιχνίδια αυξήθηκε. Οι κονσόλες για παιχνίδια ενέχουν ιδιαίτερο κίνδυνο απάτης σε σχέση με τον ΦΠΑ, δεδομένου ότι είναι σχετικά μικρού μεγέθους, με σχετικά υψηλή αξία και έχουν καλά ανεπτυγμένη διαδικτυακή αγορά. Με βάση τις πληροφορίες που υπέβαλε η Λετονία, το εν λόγω κράτος μέλος έχει λάβει μια σειρά συμβατικών μέτρων για την καταπολέμηση της απάτης στον τομέα του ΦΠΑ. Παρ’ όλα αυτά, η Λετονία θεωρεί αναγκαίο να θεσπίσει τον μηχανισμό αντιστροφής της επιβάρυνσης για την παροχή κονσολών για παιχνίδια, προκειμένου να αποφευχθούν οι απώλειες εσόδων ΦΠΑ για τον δημόσιο προϋπολογισμό. 
            
            
               (8)Επομένως, θα πρέπει να επιτραπεί στην Λετονία να εφαρμόσει τον μηχανισμό αντιστροφής της επιβάρυνσης στην παροχή κονσολών για παιχνίδια για περιορισμένο χρονικό διάστημα. 
            
            
               (9)Η παρέκκλιση δεν έχει αρνητικές επιπτώσεις στους ιδίους πόρους της Ένωσης που προέρχονται από τον ΦΠΑ, 
            
         
         
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Κατά παρέκκλιση από το άρθρο 193 της οδηγίας 2006/112/ΕΚ, επιτρέπεται στη Λετονία να καταστήσει τον αποδέκτη της παροχής υπόχρεο για την καταβολή του ΦΠΑ στην περίπτωση παροχής κονσολών για παιχνίδια. 
            
            
               Άρθρο 2
            
            
               Η παρούσα απόφαση παράγει αποτελέσματα την ημέρα της κοινοποίησής της.
            
            
               Η παρούσα απόφαση λήγει στις 31 Δεκεμβρίου 2018.
            
            
               Άρθρο 3
            
            
               Η παρούσα απόφαση απευθύνεται στη Δημοκρατία της Λετονίας.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Βλ. κατάλογο κοινοποιήσεων της Επιτροπής ΦΠΑ: 
                  http://ec.europa.eu/taxation_customs/sites/taxation/files/resources/documents/taxation/vat/key_documents/vat_committee/notifications.pdf
               
               
                  
                     (2)
                  
                        ΕΕ L 347 της 11.12.2006, σ.1.